**ОТВОРЕНО ПИСМО**

**ОТ**

**РАЙОННА ИЗБИРАТЕЛНА КОМИСИЯ В 24 ИР – СОФИЯ**

**ДО**

**ЦЕНТРАЛНА ИЗБИРАТЕЛНА КОМИСИЯ**

Уважаеми г-жи/г-да,

 **Районна Избирателна Комисия в 24 ИР – София категорично се противопоставя на всички опити да бъде поставено под съмнение добросъвестното изпълнение на задълженията на комисията. С оглед прозрачност в отношенията между всички органи, които са ангажирани в организацията на изборите за НС, насрочени за 02.04.2023г., считаме че Централната избирателна комисия следва да адресира констатирани проблеми при работата на отделни районни избирателни комисии директно към съответната комисия. Отправянето на общи обвинения към всички избирателни комисии засяга доброто име и достойнството на всички членове на комисии, които добросъвестно изпълняват и прилагат закона и решенията на ЦИК, каквато в случая е и Районна Избирателна Комисия в 24 ИР – София.**

 Повод за отправяне на гореизложеното е постъпило в Районна Избирателна Комисия в 24 ИР – София писмо от ЦИК с Ваш изх. № НС-15-50/27.02.2023г. Същото писмо е входирано във входящ регистър на Районна Избирателна Комисия в 24 ИР – София под № 81-НС/27.02.2023г.

 В така посоченото писмо е заявено, че Централната избирателна комисия е извършила проверка на интернет страниците на районните избирателни комисии (което предполага, че такава е извършена и на страницата на Районна Избирателна Комисия в 24 ИР – София) и е констатирано, че районните избирателни комисии не изпълняват решенията на ЦИК. В писмото се съдържат няколко вида констатации:

-не се свиквали и провеждали заседания ежедневно, когато тече срок за регистрация, в конкретния случай за регистрация на кандидатски листи;

-не се публикували съобщения за насрочени заседания на районната избирателна комисия;

-не се попълвали публичните регистри своевременно;

-определяло се работно време на РИК в нарушение на указания на ЦИК;

-не се извършвали видеоизлъчване на заседания на РИК в цялост, със звук и картина, съгласно изискванията на ИК.

-не се изпълнявала т.19 от Решение № 1650 - НС/14.02.2023г. на ЦИК.

 Дадени са указания до всички районни избирателни комисии да изпълняват стриктно решенията на ЦИК, като коригират описаните по-горе непълноти и несъответствия в действията си.

 Запознахме се с видеозапис от заседание на ЦИК, проведено на 27.02.2023г., по време на което заместник-председателят на ЦИК г-жа Росица Матева заявява, че са проверени интернет страниците на РИК. Констатирано било, че „доста от комисиите не провеждат заседания“, а „част от комисиите, аз четири изброих, са провели от встъпване в правомощията си на 11-ти февруари само три заседания“ /цитат от видеозапис/.

 На 27.02.2023г. на интернет страниците на множество електронни медии бяха публикувани материали със заглавия „Районните избирателни комисии не заседават“ (публикувано на сайта [www.offnews.bg](http://www.offnews.bg)), “ЦИК: Районните избирателни комисии да си спазват работното време” (публикувано на сайта [www.novini.bg](http://www.novini.bg)) и други.

 **С оглед поставянето на всички районни избирателни комисии под общ знаменател, както и с оглед на широко разпространеното в обществото чрез медиите мнение, че районните избирателни комисии не осъществяват своите задължения, считаме за редно да отправим настоящото отворено писмо, с което да заявим позицията на Районна Избирателна Комисия в 24 ИР – София, като освен съдържащия се в началото на настоящото отворено писмо призив, бихме искали да изразим и следното:**

**1.**Избирателният Кодекс не въвежда задължения за провеждане на ежедневни заседания, когато тече срок за регистрация, в конкретния случай за регистриране на кандидатски листи. Правилата за свикване на заседания на РИК са уредени в чл.70 ИК, а в чл.253 и следващи от ИК се посочва единствено, че „районните избирателни комисии уведомяват Централната избирателна комисия за регистрираните кандидати не по-късно от 24 часа след изтичане на срока за регистрация“. Други срокове за провеждане на заседания или уведомяване на ЦИК не са предвидени.

Районна Избирателна Комисия в 24 ИР – София е провела до този момент 5 (пет) заседания, съответно на 11.02.2023г., 15.02.2023г., 20.02.2023г., 24.02.2023г. и 27.02.2023г. Комисията се е произнесла с решение по регистрация на всички входирани в РИК 24 – ИР кандидатски листи, както и по всички други въпроси, които изискват вземане на решение от страна на комисията.

**2.** Районна Избирателна Комисия в 24 ИР – София изпълнява стриктно т.19 от Решение № 1651 - НС/14.02.2023г. на ЦИК **(посочено погрешено в писмото на ЦИК като Решение № 1650 - НС/14.02.2023г.).** Както може да се види от интернет страницата на районната избирателна комисия, във всяко едно решение за регистрация на кандидатска листа са изрично посочени дата и час на подаване на документите, както и съответните регистрационни номера.

**3.** Районна Избирателна Комисия в 24 ИР – София изпълнява стриктно т.2 от Решение № 1605-НС от 09.02.2023г. на ЦИК относно свикване на заседания на РИК. В текста на решението на ЦИК е посочено изрично, че „Всички членове на РИК се уведомяват за датата и часа на провеждане на заседанието и проекта на дневен ред чрез публикуване на съобщение на интернет страницата на Комисията и по телефон или чрез електронна поща, или по друг начин, който може да удостовери уведомяването“. ЦИК е определил алтернативно няколко начина за свикване на заседания на ЦИК, като публикуването на съобщение за насрочено заседание на РИК е само една от предоставените възможности. Както може да се види от протоколите от заседанията на Районна Избирателна Комисия в 24 ИР – София, същите са проведени при наличието на необходимия кворум. Заседанията са законосъобразни, като всички членове на комисията са надлежно уведомени за датата и часа на провеждане на заседанието. Членовете на комисията се запознават предварително с публикуван дневен ред на съответното заседание.

**4.** Районна Избирателна Комисия в 24 ИР – София е попълвала точно и своевременно всички публични регистри. На интернет страницата на комисията са публикувани всички взети решения, веднага след приключване на съответното заседание.

**5.** Районна Избирателна Комисия в 24 ИР – София е извършвала видеоизлъчване на заседанията си в цялост, със звук и картина, което е видно от интернет страницата на комисията. Трябва да се отбележи, че за излъчването на заседанията комисията разчита на техниката, която е осигурена от „Информационно обслужване“ АД, поради което няма как да се вменява в тежест на комисията, ако така предоставената техника не работи коректно. Следва да се отбележи, че по отношение на техническата обезпеченост на комисията, комисията е сигнализирала за невъзможност да се работи с втория електронен подпис на комисията, като решение на проблема беше намерено едва днес – 28.02.2023г.

**6.** Районна Избирателна Комисия в 24 ИР – София е определила работно време на комисията, както и работно време (начален и краен срок) за приемане и регистрация на кандидатски листи, което не е по-кратко от посоченото с Решение № 1651 - НС/14.02.2023г. на ЦИК. Работното време се спазва надлежно, като са осигурени достатъчен брой членове на комисията, които да приемат кандидатски листи.

Можем да направим обосновано предположение, че писмото от ЦИК с Ваш изх. № НС-15-50/27.02.2023г. е пряко свързано с получените през последните дни многобройни писма от районни избирателни комисии в страната, с които се изразява несъгласие с определените възнаграждения на съставите на РИК за изборите за НС, насрочени за 02.04.2023г. С настоящото отворено писмо Районна Избирателна Комисия в 24 ИР – София изразява възмущението си от приетата от ЦИК (при неясни правила) методика за определяне на възнагражденията на членовете на РИК и на СИК/ПСИК, както и на специалистите към РИК. Прилаганата методика се характеризира с пълна липса на обосновка относно прилаганите в нея коефициенти за изчисляване на възнагражденията. От сайта на ЦИК дори не се вижда решението на ЦИК, чрез което тази методика е приета. ИК е въвел високи изисквания относно образование за членове на съставите на РИК (чл.65 ИК), като въз основа на ИК и решения на ЦИК са очертани задължения, които предполагат полагането на висококвалифициран труд за период от 2 (два) месеца.